X.  S. Leo IX canonicorum Ecclesiae Veronensis possessiones et privilegia confirmat.   (Anno 1049.) [Ughelli,  Italia Sacra,  V, 761.]
Author: Leo IX

LEO episcopus, servus servorum Dei, dilectissimis in Christo filiis TOTONI archipresbytero, AMELRICO archidiacono et ARDUINO praeposito, omnibusque canonicis S. Veronensis Ecclesiae tam praesentibus quam futuris, perpetuam in Domino salutem.

Convenit apostolico moderamini pia religione pollentibus benevola compassione succurrere, et petentium desideriis congruum impertire suffragium. Quapropter ex parte omnipotentis Dei Patris, et Filii, et Spiritus S. et B. Mariae semper Virginis beatorumque apostolorum Petri et Pauli caeterorumque sanctorum quorum nomina in libro vitae ascripta sunt: nec non ex auctoritate sanctorum canonum omnibus patriarchis, archiepiscopis, episcopis, ducibus, marchionibus, comitibus, seu cunctis, magnis parvisque personis praecipimus, ut vestras personas, seu praedia, ac beneficia, omnemque vestram justam possessionem et investituram beneficiorum praedictae canonicae, quam usque nunc tenuistis, nulli liceat laedere, divestire, inquietare vel investituram abstrahere. Similiter praecipimus ut nullus vestrum aliquo ingenio ab episcopo vestro beneficia, quae soliti estis investire, requirat, vel investituram ex illius manibus accipiat. Similiter praecipimus de omnibus rebus vestrae canonicae, tam de curtis quamque et de castellis seu villis, xenodochiis, factitis, incensitis, libellariis, decimis, servis et ancillis, terris, vineis, pratis, salectis, montibus, planiciis tam infra civitatem quam extra civitatem quae a fidelibus vobis sunt collatae, vel fuerint, ut nulla magna parvaque persona se intromittat; sed liceat vobis quieto eas tenere ordine sicut per mercedem meorum antecessorum pontificum, seu imperatorum, et regum hactenus tenuistis, eo videlicet ordine qui in vestrarum chartularum paginibus continetur. Et de nulla alia Ecclesia super vos archipresbyter, vel archidiaconus praeferatur, vel aliquis ex clero sine electione cunctorum fratrum vestram societatem ordinetur. Quod ob hoc dico quia spero vestram ecclesiam nunquam carituram clericis qui ad hos honores sint utiles. Si vero archipresbyter et archidiaconus de supradictis ecclesiae bonis sine voluntate et laudatione fratrum dare tentaverit, omnimodo interdicimus ne scandalum in Ecclesia fiat. Si autem, quod absit! archipresbyter et archidiaconus uno tempore mortui fuerint, liceat praeposito frui officio illorum investituris, donec archipresbyter vel archidiaconus ordinatus fuerit. Si enim ab aliquo aliquid inventionis scriptum repertum fuerit ad destruendam rectitudinem ordinum, aut haereditatem vestram, vel ea quae supra diximus, praecipimus ut omnimodo destruatur et nunquam compareat. Si vero, quod absit! ut aliquis contra hoc nostrae auctoritatis scriptum agere tentaverit, vel vos in his quae supra diximus offenderit, si infra annum non emendaverit, illius irritus fiat conatus, et illum vivum terra deglutiat sicut Dathan et Abiron in seditione Core, lepra Naaman Syri super eum veniat, et maledictio quae fuit data in monte Ebal, et anathema maranatha, et omnes illae plagae et maledictiones, quibus Deus Pharaonem et Aegyptum percussit, et quae sunt scriptae in quinque libris Moysis, et Judae traditori sociatus, cum Anania et Saphira poenam luat aeternam, et nostro seu nostrorum successorum subjaceat judicio. Dat. Non. Maii mensis per manum Petri diaconi, bibliothecarii et cancellarii sanctae apostolicae sedis, anno D. Leonis papae I, ind. II.